
KĖDAINIŲ RAJONO SAVIVALDYBĖS ADMINISTRACIJOS DIREKTORIUS
 
ĮSAKYMAS
DĖL MOKĖJIMO UŽ ASMENINĘ PAGALBĄ KĖDAINIŲ RAJONO SAVIVALDYBĖJE TVARKOS APRAŠO TVIRTINIMO

2021 m. rugsėjo 23 d.  Nr. AD-1-1127
Kėdainiai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Neįgaliojo mokėjimo už asmeninę pagalbą dydžio nustatymo tvarkos aprašo, patvirtinto Lietuvos Respublikos socialinės apsaugos ir darbo ministro 2021 m. liepos 1 d. įsakymu Nr. A1-478 „Dėl Lietuvos Respublikos Neįgaliųjų socialinės integracijos įstatymo 251 straipsnio įgyvendinimo“, 3 punktu: 
1. T v i r t i n u Mokėjimo už asmeninę pagalbą Kėdainių rajono savivaldybėje tvarkos aprašą.
2. P r i p a ž į s t u netekusiu galios Kėdainių rajono savivaldybės administracijos direktoriaus 2021 m. liepos 30 d. įsakymą Nr. AD-1-918 „Dėl Kėdainių rajono savivaldybės mokėjimo už asmeninę pagalbą tvarkos aprašo tvirtinimo“.

Gintarė Vainauskienė                         Jūratė Blinstrubaitė                              Neringa Petrauskienė
2021-09-22

V-sistemoje

         PATVIRTINTA 
         Kėdainių rajono savivaldybės 
         administracijos direktoriaus 
         2021 m. rugsėjo 23 d. įsakymu Nr. AD-1-1127


DĖL MOKĖJIMO UŽ ASMENINĘ PAGALBĄ KĖDAINIŲ RAJONO SAVIVALDYBĖJE TVARKOS APRAŠO TVIRTINIMO

I SKYRIUS
BENDROSIOS NUOSTATOS


	1. Mokėjimo už asmeninę pagalbą Kėdainių rajono savivaldybėje tvarkos aprašas (toliau – Aprašas) nustato savivaldybės gyventojų, kuriems Lietuvos Respublikos neįgaliųjų socialinės integracijos įstatymo nustatyta tvarka nustatytas neįgalumo lygis arba 55 procentų ir mažesnis darbingumo lygis, arba specialiųjų poreikių lygis, mokėjimo už asmeninę pagalbą tvarką (asmens mokėjimo už asmeninę pagalbą dydį ir valandinį įkainį, asmens mokėjimo už asmeninę pagalbą pagrindus ir sąlygas), lėšų asmeninei pagalbai teikti ir administruoti apskaitymo ir naudojimo tvarką.
	2. Aprašas taikomas nustatant asmens mokėjimo už asmeninę pagalbą, kurios poreikį nustato Kėdainių bendruomenės socialinio centro socialiniai darbuotojai ir kuri teikiama iš Lietuvos Respublikos valstybės biudžeto lėšų, dydį.
	3. Mokėjimo už asmeninę pagalbą valandinį įkainį nustato Kėdainių rajono savivaldybės administracijos direktorius įsakymu.
	4. Kiekvienais metais iki sausio 10 dienos Kėdainių bendruomenės socialinis centras, įsivertinęs praėjusių metų paslaugos teikimo sąnaudas ir paslaugos teikimo laiką, Kėdainių rajono savivaldybės administracijos Socialinės paramos skyriui pateikia rekomendaciją dėl asmeninės pagalbos teikimo valandinio įkainio dydžio peržiūrėjimo.


II  SKYRIUS
ASMENS MOKĖJIMO UŽ ASMENINĘ PAGALBĄ DYDIS IR ASMENS FINANSINIŲ GALIMYBIŲ VERTINIMAS
	
[bookmark: _Hlk76388738]	5. Asmens mokėjimo už asmeninę pagalbą dydis nustatomas savivaldybės administracijos direktoriaus sprendimu. Sprendimo dėl asmens mokėjimo už asmeninę pagalbą dydžio nustatymo kopiją atsakingas Socialinės paramos skyriaus darbuotojas ne vėliau kaip per 3 darbo dienas nuo sprendimo priėmimo dienos el. paštu pateikia Kėdainių bendruomenės socialiniam centrui. 
	6. Asmens ir Kėdainių bendruomenės socialinio centro teisės ir pareigos, susijusios su asmens mokėjimu už asmeninę pagalbą, nustatomos rašytine asmens ar jo tėvų, įtėvių ar globėjų (rūpintojų), ar vaikų (įvaikių), ar asmens įgalioto atstovo (toliau – asmens atstovas) ir Kėdainių bendruomenės socialinio centro sutartimi (toliau – sutartis). Sutartyje nustatomas konkretus asmens mokėjimo už asmeninę pagalbą dydis pinigine išraiška, mokėjimo už asmeninę pagalbą tvarka ir terminai, asmens finansinių galimybių pakartotino vertinimo dėl pasikeitusių asmens pajamų asmeninės pagalbos gavimo laikotarpiu sąlygos ir tvarka. Asmeninės pagalbos gavėjas sumoka Kėdainių bendruomenės socialiniam centrui nustatyto asmeninės pagalbos mokėjimo dydžio sumą už suteiktas asmeninės pagalbos paslaugas. Kėdainių bendruomenės socialinis centras iš asmens gautas lėšas naudoja tik asmeninės pagalbos teikimui. 
7. Asmens mokėjimo už asmeninę pagalbą dydis kiekvienam asmeniui nustatomas individualiai, įvertinus jo finansines galimybes mokėti už asmeninę pagalbą ir (ar) asmeniui (šeimai) teikiamas socialines paslaugas. 
8. Asmens mokėjimo už asmeninę pagalbą dydis negali viršyti 20 procentų asmeninės pagalbos teikimo išlaidų dydžio ir negali būti didesnis negu 20 procentų asmens pajamų, nustatytų ir apskaičiuojamų vadovaujantis Socialinių paslaugų įstatymo 30 straipsniu. 
9. Asmeniui, kurio pajamos yra mažesnės negu 2 valstybės remiamų pajamų (toliau – VRP) dydžiai, asmeninė pagalba teikiama nemokamai. 
10. Mokėjimo už asmeninę pagalbą, kai asmeniui neteikiamos socialinės priežiūros paslaugos ar dienos socialinė globa, dydis nustatomas atsižvelgiant į asmens pajamas.
11. Asmens, kai jam neteikiamos socialinės priežiūros paslaugos ar dienos socialinė globa, mokėjimo už asmeninę pagalbą dydis apskaičiuojamas vertinant tik to asmens, kuriam numatoma teikti asmeninę pagalbą, pajamas, vadovaujantis šiomis nuostatomis:
11.1. asmens, kurio pajamos yra 2 VRP dydžiai arba didesnės už 2 VRP dydžius, bet mažesnės už 3 VRP dydžius, mokėjimo už asmeninę pagalbą dydis neturi viršyti 5 procentų asmens pajamų;
11.2. asmens, kurio pajamos yra 3 VRP dydžiai arba didesnės už 3 VRP dydžius, bet mažesnės už 4 VRP dydžius, mokėjimo už asmeninę pagalbą dydis neturi viršyti 10 procentų asmens pajamų;
11.3. asmens, kurio pajamos yra 4 VRP dydžiai arba didesnės už 4 VRP dydžius, bet mažesnės už 5 VRP dydžius, mokėjimo už asmeninę pagalbą dydis neturi viršyti 15 procentų asmens pajamų;
11.4. asmens, kurio pajamos yra 5 VRP dydžiai arba didesnės už 5 VRP dydžius, mokėjimo už asmeninę pagalbą dydis neturi viršyti 20 procentų asmens pajamų.
12. Jei asmeniui nustatomas poreikis gauti asmeninę pagalbą ir socialinės priežiūros paslaugas arba dienos socialinę globą, asmens mokėjimo už asmeninę pagalbą dydis apskaičiuojamas vadovaujantis Aprašo 11 punktu, atskaičius mokėjimo už socialinės priežiūros paslaugas arba dienos socialinę globą išlaidas, apskaičiuojamas Lietuvos Respublikos Vyriausybės nustatyta tvarka.
13. Asmens finansinės galimybės mokėti už asmeninę pagalbą vertinamos tik priėmus teigiamą sprendimą dėl asmeninės pagalbos skyrimo.
14. Asmens finansinės galimybės nevertinamos, jei asmuo ar asmens atstovas prašyme-paraiškoje pažymi, kad sutinka sumokėti visą sumą, lygią nustatytam mokėjimo už asmeninę pagalbą dydžiui.
15. Pasikeitus asmens pajamoms ar asmeniui nustačius didesnį ar mažesnį teikiamos asmeninės pagalbos valandų skaičių, asmuo ar asmens atstovas sutartyje nustatyta tvarka ir duomenų apimtimi ne vėliau kaip per 20 darbo dienų nuo asmens pajamų pasikeitimo dienos ar didesnio ar mažesnio asmeniui teikiamos asmeninės pagalbos valandų skaičiaus nustatymo dienos raštu apie tai praneša Kėdainių rajono savivaldybės administracijai.
16. Kėdainių rajono savivaldybės administracija, gavusi informaciją apie pasikeitusias asmens pajamas ar apie asmeniui nustatytą didesnį ar mažesnį teikiamos asmeninės pagalbos valandų skaičių, ne vėliau kaip per 2 mėnesius nuo šios informacijos gavimo dienos iš naujo atlieka asmens finansinių galimybių vertinimą. 
17. Kilus įtarimui arba gavus kitų institucijų pranešimą apie tai, kad asmeninę pagalbą gaunantis asmuo ar asmens atstovas pateikė neteisingus duomenis, galinčius turėti įtakos asmens finansinių galimybių vertinimui, savivaldybės administracijos direktorius turi teisę pareikalauti iš asmens ar asmens atstovo papildomų dokumentų, patvirtinančių pateiktų duomenų teisingumą, ir savo ar asmeninės pagalbos teikėjo iniciatyva iš naujo įvertinti asmens finansines galimybes.
18. Asmeninės pagalbos teikimui administruoti skirtas lėšas savivaldybės administracija naudoja darbuotojų, administruojančių asmeninės pagalbos poreikio nustatymą ir teikimą, darbo užmokesčiui, darbdavių socialinei paramai ir socialinio draudimo įmokoms mokėti.

III SKYRIUS
BAIGIAMOSIOS NUOSTATOS

19. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nuostatomis.
20. Dokumentai saugomi ir tvarkomi Lietuvos Respublikos dokumentų ir archyvų įstatymo nustatyta tvarka. 

